મોટો પુત્ર વિભાકર એ વખતે છેક બોપલ હતો. હરિવલ્લદાસે એને સીધા હોસ્પિટલ આવવાની સૂચના આપી દીધી. વિભાકરથી નાના બંને પુત્રો આદિત્ય અને ભાસ્કર તાત્કાલિક ઘટનાસ્થળે પહોંચી ગયા હતા. એમની કારનો ડ્રાઇવર ગજબનાક ઝડપે એમને ત્યાં લાવ્યો, એ દરમ્યાન એ બંનેએ હોસ્પિટલ પહોંચી ત્યારે હરિવલ્લભદાસની સાથે ડૉક્ટરોની આખી ટીમ અટેન્શનમાં જ ઊભી હતી. એકાદ કલાકમાં તો આખા અમદાવાદના તમામ ન્યૂરોસર્જન નિષ્ણાતો ત્યાં આવી પહોંચ્યા હતા. એમ્બ્યુલન્સ પહોંચી એ પછી પાંચેક મિનિટમાં વિભાકર પણ હોસ્પિટલમાં હાજર થઈ ગયો હતો. જેમ જેમ ખબર ફેલાઈ એમ હોસ્પિટલના પાર્કિંગમાં લાંબીલચક લક્ઝરી કારની ભીડ વધી ગઈ. મુંબઈના ખ્યાતનામ ન્યૂરોસર્જન પણ એમના સહાયકની સાથે સાંજની ફ્લાઇટમાં અમદાવાદ આવી પહોંચ્યા હતા. એરપોર્ટ પર એમને લેવા માટે હોસ્પિટલના માણસની જોડે આદિત્ય પણ ગયો હતો.